Portal: Alternativ behandling

**Tankefeltterapi (TFT)** er en alternativ behandlingsform som ble utviklet av den amerikanske psykologen Roger Callahan fra 1979 og fremover. Metodens talsmenn hevder at den kombinerer psykologi med østlig forståelse av kroppens bioelektriske system, som også skal ligge til grunn for kinesisk akupunktur. Metoden brukes på alle former for følelser, inklusive smerter, men har ingen vitenskapelig dokumentert effekt.

Metode
------

I tankefeltterapi bruker man stimulering av såkalte «aku-punkter» med å banke på disse med fingrene («akupressur»), samtidig som den det gjelder holder mentalt fokus på det aktuelle følelsesmessige problemet. Callahan utviklet det han kalte algoritmer, det vil si bestemte mønstre man skal banke etter som han erfarte ga best effekt på de forskjellige traumer. De følelsesmessige traumene antas å være blokkeringer i tankefeltbanene. Teknikken innbefatter at pasienten etter hvert skal kunne utføre behandlingen på seg selv.

«Thought Field Therapy» er et registrert varemerke.

Norsk utbredelse
----------------

Mats J. Uldal brakte metoden til Norge i 1997, og han mente da at metoden ville revolusjonere psykologien i Norge i løpet av ti år. I tillegg til å praktisere metoden selv utsteder han sertifikater til såkalte tankefeltpedagoger, og har lært opp en stor del av dem som i dag praktiserer TFT i Skandinavia. Forbrukerombudet klaget Uldal inn for Markedsrådet i 2005, og rådets konklusjon var at det var ulovlig å påstå at TFT er effektiv ved behandling av fobier, traumer eller smerter.

Norsk Psykologforening hadde i åtte år TFT-kurs på sin liste over godkjente spesialistkurs for psykologer. Da fenomenet ble satt fokus på i media, ble kurset fjernet. Foreningen beklaget at dette kurset hadde stått på listen og forklarte dette som en rutinesvikt. Dette vakte sterke reaksjoner i det norske TFT-miljøet , men metoden fortsatte å tiltrekke seg behandlere.

Blant dem som har benyttet metoden er krisepsykolog Atle Dyregrov. TFT har også vært praktisert ved Sykehuset Innlandet.

Vitenskap
---------

Selv om det finnes enkeltstudier som påviser effekt av TFT, regnes ikke metoden for vitenskapelig dokumentert. Det finnes heller ingen plausibel forklaring på virkningsmekanismene bak en eventuell effekt av behandlingen utover placebo. I 2001 trykket *Journal of Clinical Psychology* noen av studiene til Callahan til tross for at disse ikke var fagfellevurderte. Publiseringene ble ikke tatt vel imot av fagmiljøet, og psykologiprofessor Richard J. McNally mente at det var unødvendig for psykologstanden å forholde seg til arbeidene fordi studiene ikke holdt vitenskapelig standard.

En blindet test gjennomført i 2005 viste ingen forskjell mellom banking gjennomført etter instruks fra høyt utdannede tankefeltpedagoger og banking i tilfeldig mønster.

Litteratur
----------

* Roger Callahan: *Tankefelt terapi. Helbred deg selv og andre ved hjelp av lett banking på kroppens energibaner*, Hilt & Hansteen, 2004
* Mats J. Uldal: *De sa det ikke var mulig – sinnsro med tankefeltterapi*, Flux forlag, 2007

Referanser
----------

1. 1 2 3  Spiegel, Alix (29. mars 2006). «Unorthodox Therapy in New Orleans Raises Concern». National Public Radio. Besøkt 16. desember 2008.
2. ↑  Vil banke vekk problemer Arkivert 2013-03-19, hos Wayback Machine. forskning.no
3. ↑  Nifabs informasjon om tankefeltterapi - Virker det? Arkivert 10. november 2010 hos Wayback Machine. besøkt 20. desember 2010
4. ↑  Hjemmesiden for den amerikanske tankefeltterapi-stiftelsen Arkivert 27. desember 2010 hos Wayback Machine.
5. ↑  MR-Sak 13/05: Forbrukerombudet - Institutt for Det Indre Tankespillet AS/ TFT Norway Ltd og Mats J. Uldal Arkivert 24. november 2010 hos Wayback Machine. Forbrukerombudet
6. ↑  - Rutinene har vært for svake Arkivert 2013-07-18, hos Wayback Machine. forskning.no
7. ↑  Beklager godkjenning av tankefeltkurs Arkivert 2013-04-21, hos Wayback Machine. forskning.no
8. ↑  Tankefelt-guru angriper Psykologforeningen[*død lenke*] forskning.no
9. ↑  - Tankefelt like populært[*død lenke*] forskning.no
10. ↑  Fortsetter med tankefeltterapi Arkivert 2013-04-21, hos Wayback Machine. forskning.no
11. ↑  Omstridt terapi tilbys av Sykehuset Innlandet Oppland Arbeiderblad
12. ↑  Thought Field Therapy Voice Technology vs. Random Meridian Point Sequences American Psychological Association

Eksterne lenker
---------------

* Dr. Roger Callahan
* En studie av terapiens mediedekning og påståtte effekter foretatt av Commission for Scientific Medicine and Mental Health
* Nasjonalt informasjonssenter for alternativ behandling NIFAB
* Skepsis-artikkel om tankefeltterapi

|  |  |
| --- | --- |
| Oppslagsverk/autoritetsdata | Store norske leksikon
 |


| * v
* d
* r
Helsemessige forbehold |
| --- |
| Helsenotis | Du bør aldri bruke informasjon fra internett, inkludert Wikipedia, som eneste kilde til avgjørelser eller tiltak i helsemessige spørsmål. Ved legemiddelspørsmål bør du rådspørre apotek eller lege, ved helsespørsmål relevant autorisert helsepersonell, og ved dyresykdom bør du rådspørre veterinær. Bruk aldri reseptbelagte legemidler uten etter råd fra lege. Søk råd på apoteket ved bruk av reseptfrie legemidler, kosttilskudd og naturmidler, spesielt om du også bruker reseptbelagte midler. Bruk av flere legemidler samtidig kan gi utilsiktede effekter. |